Akadeemilise kõrghariduse esimene aste on bakalaureuseõpe, mille kestel  üliõpilane süvendab oma üldhariduslikku baasi ning omandab eriala alusteadmisi ja -oskusi. Uus (120 ainepunktise (AP) mahuga) majandusteaduse bakalaureuseõppe kava on koostatud majandusspetsialisti haridusele tugeva aluse loomise eesmärgil. Statsionaarses õppes on selle läbimiseks ette nähtud kolm aastat. Esimesel aastal toimub valdkonnaõpe, kusjuures esimesel semestril õpivad kõik majandus-, sotsiaal- ja õigusteaduskonna üliõpilased ühiseid valdkonnaaineid ja teisel õpitakse sissejuhatavaid majandusaineid. Teisel aastal toimub suunaõpe, kusjuures kõigile ühiseks on majandusteaduse suunamoodul, mille kõrvale võib valida kas rahvamajanduse või ettevõttemajanduse suunamooduli. Kolmandal aastal õpitakse erialamoodulitesse koondatud erialaaineid. Õppekavas määratud tingimustel on üliõpilastel võimalik õppida valik- ja vabaaineid, et laiendada oma silmaringi ja saada osa universitase võimalustest. Vastavalt TÜ Õppekava Statuudile on bakalaureuseõppe üliõpilastel õigus üks suuna- ja üks erialamoodul valida teistest õppekavadest. Mõistetavalt tuleb seejuures arvestada eeldusainega sätestatud piiranguid ja arvestada õppetöö korraldusest tulenevate võimalike ebamugavustega (kattuvused tunniplaanides).  Töötavatel isikutel on sama õppekava võimalik läbida kaugõppes (Avatud Ülikooli kaudu). Õpingud kestavad sellisel juhul neli aastat, auditoorne töö toimub reeglina üks kord kuus neljapäevast pühapäevani. Pakutavate teadmiste sisu ja tase ning saadav haridustunnistus õppevormist ei sõltu, siiski on  teaduskonna nõukogu otsusega seatud piiranguid ainete ja moodulite valikul.  Õppekava lõpeb bakalaureusetöö kaitsmisega, mille järel antav kraad on sotsiaalteaduste bakalaureus (majandusteadus). Kuna bakalaureuseõppe lõpetamise tulemusena veel majandusspetsialistiks ei saada, jätkab enamik lõpetanuid tõenäoliselt õpinguid magistriõppes majandusmagistri kraadi saamiseks. Sama õppekava järgi tehakse õppetööd ka Tartu Ülikooli Pärnu ja Narva kolledites. Ainete õpetamine toimub Tartu ja kohalike õppejõudude  koostöös, õppetöö taseme eest vastutavad mõlemad osapooled.